Diari Oficial de la Generalitat Valenciana


Sumari del DOGV 5499, del 26-04-2007 (2007/4597)

RESOLUCIÓ de la Conselleria de Territori i Habitatge sobre la declaració d'àrea de rehabilitació del centre històric d'Agullent (València) exp. 46/0002/2006.
-------------------------------------------------------------------------------------------------------------------------------------------------------------

### Dades del document

Número de DOGV
:   5499

Data del DOGV
:   26-04-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/4597


Data del document
:   06-03-2007

Organisme emissor
:   Conselleria de Territori i Habitatge

Tipus de document
:   Resolució

Descriptors 

:   * Agullent
    * administració local
    * protecció del patrimoni
    * ajuda a la construcció
    * pla d'urbanisme
    * renovació urbana
    * patrimoni arquitectònic

Antecedents de fet
Primer. L'Ajuntament d'Agullent ha sol·licitat la declaració com a àrea de rehabilitació el centre històric de la localitat.
Segon. L'àrea proposada s'ubica al costat del parc de la Font Jordana. La tipologia de l'edificació és la tradicional en un municipi rural d'interior, és a dir habitatges unifamiliars de dues o tres altures (planta baixa, planta alta i cambra), caracteritzades generalment per façanes de composició simple, murs de maçoneria lluïts i pintats, buits de xicotetes dimensions en les façanes i cobertes de teula.
Tercer. El nombre d'habitants no estacionals en l'àrea és aproximadament de 1000.
Quart. Actualment es troben en vigor les normes subsidiàries d'Agullent, aprovades en el 1998, en les quals es delimita el nucli antic i s'estableix una normativa de protecció.
Cinqué. A fi de promoure la rehabilitació i la regeneració del centre històric l'Ajuntament d'Agullent té previst:
Bonificar el 100% en l'impost de construccions en les llicències d'obres de rehabilitació de façanes i cobertes
Bonificar el 50% en l'impost de construccions en les llicències de les restants obres de rehabilitació
Eximir de taxes perquè ocupen els vials les actuacions de rehabilitació, amb un límit temporal de 6 mesos
Sisé. L'11 d'octubre de 2006 s'emet un informe del Servei Territorial d'Habitatge i Projectes Urbans, en el qual es proposa la declaració de la zona delimitada en el plànol adjunt com a àrea de rehabilitació.
Seté. El 14 de març de 2007, s'emet la Proposta de declaració d'àrea de rehabilitació pel Servei de Rehabilitació de la Direcció General d'Habitatge i Projectes Urbans en què es conclou que es reuneixen els requisits especificats en el Decret 81/2006 per a declarar l'àrea de rehabilitació.
D'acord amb el que estableix l'article 14 del Decret 81/2006, de 9 de juny, del Consell de desenvolupament de les mesures i ajudes financeres a la rehabilitació d'edificis i habitatges a la Comunitat Valenciana, resolc:
Primer
Declarar com a àrea de rehabilitació el centre històric d'Agullent, la delimitació del qual es fixa en el plànol adjunt.
Segon
Considerar d'aplicació les ajudes establides pels articles 65, 66 i 67 del Decret 81/2006 de 9 de juny, del Consell per a les actuacions protegides que s'efectuen en aquest àmbit.
Tercer
Es recomana, conforme a l'article 544.2.b i c del Decret 67/2006, Reglament d'ordenació i gestió territorial i urbanística, l'obligació d'assignar preferentment els ingressos dineraris del patrimoni de sòl al finançament de programes de rehabilitació i ajudes a la rehabilitació.
Quart
De conformitat amb la disposició addicional huitena del Decret 81/2006, de 9 de juny i l'Ordre 15 de novembre de 2004, de la Conselleria de Territori i Habitatge, després de la qualificació provisional de l'actuació de rehabilitació, s'instal·larà un cartell informatiu, segons el model facilitat per aquesta Conselleria.
Contra la present resolució que posa fi a la via administrativa, es pot interposar recurs contenciós administratiu, davant del Jutjat Contenciós Administratiu de València, en el termini de dos mesos, comptadors des de l'endemà a la notificació d'aquesta, segons els arts. 8.3 i 46.1 de la Llei 29/1998, de 13 de juliol, reguladora de la jurisdicció contenciosa administrativa.
Tot això, sense perjudici que puga exercir qualsevol altre recurs que es crega oportú.
València, 16 de març de 2007.- El director general d'Habitatge i Projectes Urbans: Bernabé Bueno Miralles.